4. Դատարանները պետք է գիտենան, որ ՀՀ քր.օր. 99 կամ 100 հոդվածներով նախատեսված սպանությունները կարող են կատարվել ինչպես ուղղակի, այնպես էլ անուղղակի դիտավորությամբ, այսինքն` երբ հանցավորը գիտակցել է իր գործողության կամ անգործության` հանրության համար վտանգավոր բնույթը, նախատեսել է հանրության համար դրա վտանգավոր հետևանքները և ցանկացել է դրանք /ուղղակի դիտավորություն/ կամ գիտակցաբար թույլ է տվել այդ հետևանքների առաջացումը /անուղղակի դիտավորություն/: ՀՀ քր.օր. 15 հոդ. իմաստով սպանության փորձ հնարավոր է միայն ուղղակի դիտավորությամբ, այսինքն` երբ հանցավորի գործողությունները վկայում են, որ նա նախատեսել է մահվան առաջացումը, ցանկացել է դա, բայց մահը տեղի չի ունեցել նրա կամքից անկախ պատճառներով: